România va intra în procedura de deficit excesiv, acest lucru nu poate fi evitat și cel mai devreme se poate întâmpla în martie, a declarat, luni seara, ministrul demis al Finanțelor, Florin Cîțu.

"Discuțiile sunt cu Comisia Europeană.(...) Și, da, România va intra în procedura de deficit excesiv. Încă un cadou lăsat României de cei de la PSD: procedura de deficit excesiv. Nu putem să evităm acest lucru, dar ce putem noi să facem este să ne asigurăm că venim cât mai repede cu deficitul pe ESA sub 3%. Am arătat deja acest lucru în strategia fiscal-bugetară. Ne întoarcem sub 3% în 2022, pentru că este cel mai rapid, dar în același timp nu vrem să influențăm negativ economia", a spus Cîțu la Realitatea Plus.

Acesta a subliniat că există o comunicare permanentă cu Comisia Europeană pe acest subiect, iar decizia când va fi demarată depinde de CE, scrie Agerpres.

"În ceea ce privește comunicarea cu Comisia Europeană, suntem în permanentă comunicare cu Comisia Europeană pe acest subiect. Decizia de a porni procedura de deficit excesiv pentru România este la Comisia Europeană. Vom vedea când vor lua această decizie. Dar informații în ceea ce privește execuția bugetară pe ESA, pe cash, le transmitem de fiecare dată când ni le cer. Am avut comunicări pe această temă, decizia vom vedea când va dori Comisia să o ia. Cel mai devreme este în martie, dar poate să fie și în mai, depinde de Comisia Europeană", a explicat ministrul.